AIKA Tiistai 22.11.2016 kello 16.- 18.04

PAIKKA Musiikkisali, Harjukatu 9.

LÄSNÄ Rantala Simo-Pekka, pj

 Mastosalo Anja, varapj.

 Hintikka Raija, jäsen

 Ikonen Pertti, jäsen

 Järvinen Arvo, jäsen

 Kekkonen Helena, jäsen

 Kiuru Sirpa, jäsen

 Niemi Jaana, jäsen

 Ruuttula Juha, jäsen, poissa § 178

MUUT OSALLISTUJAT Mäkilä Heikki, kirkkovaltuuston pj.

 Hersta Juha, kirkkovaltuuston varapj.

 Halme Matti, talouspäällikkö

 Kolli Arja, sihteeri

POISSA -

 PÖYTÄKIRJAN ALLEKIRJOITUS JA VARMENNUS

 Simo-Pekka Rantala Arja Kolli

 puheenjohtaja sihteeri

KÄSITELLYT ASIAT § 165-183

PÖYTÄKIRJAN TARKASTUS

 Heinolassa 25.11.2016

 Helena Kekkonen Sirpa Kiuru

PÖYTÄKIRJA NÄHTÄVILLÄ

Kokouksen tarkastettu pöytäkirja, johon on liitetty oikaisuvaatimus, pidetään yleisesti nähtävänä seurakunnan kirkkoherranvirastossa 29.11.-14.12.2016

klo 8.30-13.00.

JULKIPANOTODISTUS

Tämä kokouskutsu on pantu nähtäväksi julkisten kuulutusten ilmoitustaululle 17.11.2016.

Seija Kääriäinen, ilmoitustaulunhoitaja

165. KOKOUKSEN AVAUS

Puheenjohtaja pitää alkuhartauden ja avaa kokouksen.

**Päätös:** Puheenjohtaja piti alkurukouksen ja avasi kokouksen.

166. LAILLISUUS JA PÄÄTÖSVALTAISUUS

**Esitys:** Kokous todetaan laillisesti koolle kutsutuksi ja päätösvaltaiseksi.

Kokous on päätösvaltainen, kun saapuvilla on enemmän kuin puolet jäsenistä. KL 7 luku 4§.

**Päätös:** Kokous todettiin laillisesti koollekutsutuksi ja päätösvaltaiseksi.

167. PÖYTÄKIRJAN TARKASTAJIEN VALINTA

Kokouksessa valitaan kaksi pöytäkirjantarkastajaa suorittamaan tästä kokouksesta laadittavan pöytäkirjan tarkastuksen.

**Esitys:** Kirkkoneuvosto valitsee pöytäkirjantarkastajiksi Helena Kekkosen ja Sirpa Kiurun.

**Päätös:** Kirkkoneuvosto valitsi pöytäkirjantarkastajiksi Helena Kekkosen ja Sirpa Kiurun.

168. TYÖJÄRJESTYS

**Esitys:** Kirkkoneuvosto hyväksyy esityslistan mukaisen työjärjestyksen kokoukselle.

**Päätös:** Hyväksyttiin.

169. HEINOLAN SEURAKUNNAN JA HAUTAINHOITORAHASTON VUODEN 2017 TALOUSARVIO SEKÄ VUOSIEN 2018-2019 TOIMINTA- JA TALOUSSUUNNITELMAN HYVÄKSYMINEN

Jokaista varainhoitovuotta varten on seurakunnalle viimeistään edellisen vuoden joulukuussa hyväksyttävä talousarvio. Varainhoitovuotena on kalenterivuosi. Talousarvion hyväksymisen yhteydessä on kirkkovaltuuston hyväksyttävä vähintään kolmea vuotta koskeva toiminta- ja taloussuunnitelma. Talousarviovuosi on toiminta- ja taloussuunnitelmassa ensimmäinen vuosi. (KJ 15 luku 1 §)

Kirkkoneuvosto on hyväksynyt 7.6.2016 ohjeet ja kehykset vuoden 2017 talousarvion laadintaan. Seuraavassa on yleisluontoista arviointia taloudellisten tekijöiden taustaksi:

Kirkollisverotilitykset ovat Heinolassa vähentyneet viimevuosina. Tilinpäätös 31.12.2015 osoittaa, että vuoden 2015 toimintakate on 2 946 838,82 (ed. vuosi 3 229 461 euroa) Toimintakatteen osuus verotuloista on 81,7 % (88,5 %). Suurin osuus käyttötalousmenoista joudutaan kattamaan verotuloilla.

Vuosikate, joka on tulojen ja menojen erotus eli se osa tuloista, joka jää käytettäväksi investointien rahoitukseen, on vuoden 2015 tilinpäätöksessä 372 406 (177 510,82).

Ansioverotuloja kirjattiin 2015 vuonna 3 240 998 euroa (3 297 661) Talousarvioon 2016 on tuloarvioksi kirjattu ansioverotuloja 3 100 000 (3 190 000). Valtionrahoitusosuudeksi on kirjattu 383 487 (385 135)

Verotulojen kehitys seurakunnittain vaihtelee.

Heinolan työttömyysaste oli Päijät-Hämeen korkeimpia. Tämä taas vaikuttaa suoraan heikentyvän verotulokertymän kautta talousarvion laadintaan.

Kirkkovaltuusto vahvisti 27.10.2016 vuodelle 2017 Heinolan seurakunnan kirkollisveroprosentiksi 1,5. Väkiluvun vähentyminen luonnollisesti vaikuttaa seurakuntatalouden perusteisiin.

Vuoden 2017 talousarvioesityksen yleishallinnon toimintakate on 667 796 euroa (631 484 euroa) Vuoden 2016 talousarvioesitykseen on sisällytetty kokouspalkkiot sekä kirkkovaltuuston että kirkkoneuvoston jäsenille. Seurakunnan uudet luottamushenkilöt aloittivat toimintakautensa vuoden 2015 alussa.

Seurakunnallisen toiminnan toimintakate on 2 380 199 (2 628 366 euroa)

Hautaustoimen toimintakate 247 062 (250 523). Hautatoimen tuottamia palveluita ovat: hautausmaiden ylläpitäminen ja hoitaminen, hautapaikkojen luovuttaminen, vainajien säilytystilat, haudan kaivaminen ja peittäminen, haudan peruskunnostus ja hautausasiakaspalvelut. Kiinteistötoimen toimintakate on 194 839 (275 898) – sisältää sisäiset vuokrat, kate positiivinen.

Tuloslaskelman mukaan vuoden 2017 vuosikate jää ylijäämäiseksi 160 549 (alij. 6 045 euroa). Poistojen jälkeen seurakunnan tilikauden tulokseksi muodostuu 33 140 alijäämää (204 653) .

Liitteenä on seurakunnan henkilöstön palkkaerittely. Talousarvioesitys ei sisällä uusia vakinaisia virkoja eikä työsuhteita. Vuoden 2016 aikana lakkautetun III kanttorinviran ja tiedotussihteerinviran täyttämättä jättämisen myötä (viranhaltija eläkkeelle 1.10.16 alk) vuoden 2017 palkkausmäärärahat pienenevät. Rahoituslaskelma on ennen palkkaerittelyä.

Näköpiirissä olevat seurakuntatalouden tulevat leikkaustarpeet ja edellisten vuosien alijäämät edellyttävät seurakuntahallinnolta entistä suurempaa reagointia säästöjen saamiseksi. Ellei näin toimita, seurakunnan perustoimintoihin joudutaan puuttumaan talouden heikentyessä.

Säästöpäätösten valmistelua tulee jatkaa. Kirkkoneuvosto on kesällä 2016 mm periaatepäätöksessään linjannut, että yksi diakonian virka ja nuorisotyönohjaajan virka lakkautetaan syksyllä 2018.

Talousarvion rahoituslaskelmaosuus osoittaa, että vuosikatteen kautta syntyvä tulorahoitus (160 549) ei riitä investointien (431 00) kattamiseen ja näin varsinaisen toiminnan nettorahavirta on alijäämäinen 270 451. Rahavirralla tarkoitetaan rahavarojen virtausta seurakunnasta poispäin tai seurakunnan kassaan. Rahoituslaskelma on seurakunnan kokonaistaloutta kuvaava laskelma tilikaudelta tuloslaskelman lisäksi.

**Esitys/tp:** Kirkkoneuvosto päättää esittää edelleen kirkkovaltuustolle esitettäväksi,

* että hyväksytään Heinolan seurakunnan ja hautainhoitorahaston vuoden 2017 talousarvioesitys erillisen liitteen mukaisena,
* että hyväksytään toiminta- ja taloussuunnitelmat 2018-2019 talousarviotyöskentelyn pohjaksi.

**Päätös:** Hyväksyttiin esityksen mukaisesti.

170. KIRKKOVALTUUSTON 27.10.2016 KOKOUKSEN PÄÄTÖSTEN LAILLISUUS

Kirkkolain 10:6 pykälä velvoittaa kirkkoneuvostoa valvomaan laillisuutta ennen kuin päätökset pannaan täytäntöön.

**Esitys/tp:** Kirkkoneuvosto toteaa, etteivät kirkkovaltuuston 27.10.2016 pitämien kokousten päätökset ole tehty virheellisessä järjestyksessä tai menneet valtuuston toimivaltaa ulommaksi, taikka olleet muutoinkaan lainvastaisia.

Samalla kirkkoneuvosto panee valtuuston päätökset täytäntöön ja toteaa seuraavaa:

Kirkkovaltuusto 27.10.2016

26 § Laillisuus ja päätösvaltaisuus;

* ei toimenpiteitä,

27 § Pöytäkirjan tarkastus;

* todetaan, että pöytäkirja tarkastettu 31.10.2016

29 § Hautausmaakatselmus

* ei toimenpiteitä

30 § Aloite/Kalevi Peltola

- ei toimenpiteitä

31 § Tuloveroprosentti vuodelle 2017

* ilmoitus lähetetty verohallinnon Orsi-palveluun 28.10.16

32 § Rahastojen lakkauttaminen

* tiedoksi taloustoimisto/KIPA

33 § Muut asiat

* ei toimenpiteitä

**Päätös:** Hyväksyttiin.

171. ITSENÄISYYSPÄIVÄN SEPPELTEN LASKUT

Perinteistä Itsenäisyyspäivää vietetään tiistaina 6.12.2016. Seurakunta laskee sankarihaudoille Heinolan hautausmaalla ja vanhalla hautausmaalla muistoseppeleen yhdessä kaupungin kanssa. Lisäksi seppeleet lasketaan Heinolan hautausmaalla Vakaumuksensa puolesta patsaalle sekä Kauppakadulla olevalle Vapauden patsaalle. Tänä vuonna on seurakunnan vuoro pitää puhe haudoilla.

Seurakunnalla on ollut kahden hengen edustus seppeleiden laskussa. Jumalanpalveluksen toimittava pappi osallistuu seppeleenlaskuun ja toisena edustajana on luottamushenkilö. Heinolan hautausmaalla on papeista mukana Maarit Kihlström ja Heinolan Vanhalla hautausmaalla Elina Vartiainen.

**Esitys/pj:** Kirkkoneuvosto valitsee seurakunnan edustajat Itsenäisyyspäivän seppeleenlaskuihin.

**Päätös:** Kirkkoneuvosto päätti, että seurakunnan edustajina Itsenäisyyspäivän seppelten laskuissa sankarihaudoilla ovat seuraavat henkilöt:

* Heinolan hautausmaalla ovat kirkkovaltuuston puheenjohtaja Heikki Mäkilä (puhe) ja pastori Maarit Kihlström.
* Heinolan Vanhalla hautausmaalla ovat valtuutettu Helena Kekkonen (puhe) ja pastori Elina Vartiainen.

172. KIRKKOKOLEHDIT

**Esitys/pj:** Kirkkoneuvosto hyväksyy kolehdit ajalle 1.-31.12.2016. Liite .

**Päätös:** Hyväksyttiin liitteen 1. mukaisesti.

173. SEURAKUNTATYÖN AVUSTUKSET VUODELLE 2016

Seurakunta varaa vuosittain tietyn määrärahan tukeakseen niitä yhteistyötahoja, jotka järjestävät yhdessä seurakunnan kanssa tapahtumia tai ovat yhdessä seurakunnan kanssa mukana erilaisissa projekteissa. Paikallisille yhdistyksille on annettu avustusta vain poikkeustapauksissa.

**Esitys/pj:** Kirkkoneuvosto päättää jakaa seurakuntatyön avustuksia vuoden 2016 talousarviosta seuraaville tahoille:

Herättäjä – Yhdistys ry 850 €

Kansan Raamattuseuran Säätiö 850 €

Suomen Raamattuopiston Säätiö 850 €

Päijät – Hämeen ev.lut Kansanlähetys ry 850 €

**Päätös:** Hyväksyttiin esityksen mukaisesti.

174. MÄÄRÄRAHAMUUTOKSET

Seurakunnan taloussäännön mukaan kirkkovaltuusto voi muuttaa hyväksymäänsä talousarviota. Kirkkovaltuusto päättää toiminnallisen tavoitteen muutoksesta, määrärahan käyttötarkoituksen muutoksesta, määrärahan korottamisesta, alentamisesta, poistamisesta tai uuden määrärahan myöntämisestä sekä tuloarvioiden muutoksista.

Talousarvion muutokset on esitettävä kirkkovaltuustolle talousarviovuoden aikana. Talousarviovuoden jälkeen talousarvion muutoksia voidaan käsitellä vain poikkeustapauksissa. Jos sitovuustason mukainen määräraha ei riitä taikka talousarvioon merkitty tuloarvio ei toteudu, seurakunnan viranomaisen on hyvissä ajoin ennen määrärahan loppumista tai tuloarvion alituksen huomatessaan tehtävä määrärahan korotusesitys taikka esitys tuloarvion tarkistamiseksi kirkkoneuvostolle.

Kirkkoneuvoston tulee tarvittaessa viipymättä saattaa asia kirkkovaltuuston ratkaistavaksi. Samoin on meneteltävä, jos tarvitaan kokonaan uusi määräraha tai tuloarvio.

1. Vuokralaisen vaihtuessa on Vanhan pappilan, Siltakatu 20 pesutilojen rakenteita avattu ja selvitetty mahdollisia kosteusvaurioita. Kirkkoneuvosto päätti 7.6.2016, että huonokuntoiset rakenteet uusitaan sekä tilan seinät ja lattia rakennetaan uudelleen voimassa olevien märkätiloja koskevien säädösten mukaisesti.

Lattiarakenteet purettiin ja eristehiekkakerros poistettiin ko tilan osalta ja tarvittavat tukipuurakenteet korjattiin sekä viemäröintiputket uusittiin. Lattia- ja seinärakenteet vesieristettiin määräysten mukaisesti; pinnoitteena kaakelit. Hirsinen Vanhan pappilan rakennus peruskorjattiin vuonna 1986.

2. Seurakuntakeskuksen, Harjukatu 9 koneellisen ilmanvaihdon puhdistustyöstä päätti kirkkoneuvosto 7.6.2016. Hautaus- ja kiinteistötoimen työryhmä oli valmistellut asiaa. Työryhmä näki merkittävänä seikkana puhdistustyön kokonaisvaltaisen onnistumisen kannalta sen, että tuloilmapäätelaitteiden tarkastus villaeristeiden ja vaimentimien osalta on tehtävä. Tärkeänä nähtiin myös tulo- ja poistokoneen äänenvaimentimien materiaalin vaihto sekä kammioiden pinnoitus ennen puhdistustyön alkua.

Seurakuntakeskuksen ilmastokanavien puhdistusurakan suoritti Pepen Piippupalvelu Oy heinäkuussa 2016. Työ käsitti sekä hallintosiiven että kokoontumistilojen huoneistojen kanaviston puhdistuksen.

3. Kirkkoneuvosto keskusteli 13.9.2016 kokouksessaan seurakuntakeskuksen, Harjukatu 9 ilmanvaihtokanavien puhdistustyöstä. Samalla kirkkoneuvosto käsitteli Pohjolan kiinteistökartoitus Oy:n sisäilmatutkimus- tarjouksen. Kirkkoneuvosto päätti hyväksyä tarjouksen, mikäli työterveyshuollon edustajat toteavat 14.09.16 työpaikkakäynnillään tarjouksen tukevan seurakuntakeskuksen sisäilmalaadun tutkimusta.

Kirkkoneuvosto päätti myös ennakkotoimenpiteenä hankkia kolmen kuukauden ajaksi ilmanpuhdistuslaitteita seurakuntakeskuksen sisätiloihin. (Genano-laitteet)

**Esitys/tp:** Kirkkoneuvosto päättää esittää kirkkovaltuustolle, että se

* korottaa vuoden 2016 talousarvion Vanhan pappilan rakennusten rakentamis- ja kunnossapitopalveluihin varattua määrärahaa 15 000 eurolla (435000-1005090558)
* korottaa vuoden 2016 talousarvion seurakuntakeskuksen LVI -palveluihin varattua määrärahaa 15 000 eurolla (435200-1005060530)
* myöntää uuden määrärahan seurakuntakeskuksen sisäilmatutkimukseen 5 900 euroa (440100-1005060530)
* myöntää uuden määrärahan seurakuntakeskuksen sisäilmapuhdistimien vuokraan 10 000 euroa (456000-1005060530)

**Päätös:** Hyväksyttiin esityksen mukaisesti.

175. HAUTAPAIKAN HALLINTA-AJAN LUNASTUSMAKSUJEN VAHVISTAMINEN

Eduskunta on hyväksynyt v. 2012 hautaustoimen maksuja koskevan muutoksen kirkkolakiin, joka tuli voimaan 19.12.2012. (KL 17 LUKU 9 §) Hautasijan luovuttamisesta ja hautaamiseen liittyvistä palveluista tulee periä maksut, joiden määräämisessä otetaan huomioon seurakunnalle palvelun tuottamisesta aiheutuvat kustannukset. Maksut vastaisivat jatkossa paremmin myös hautausmaiden hoitotasoa ja palvelujen laatutasoa.

Käytännössä hautaustoimesta perittävillä maksuilla ja kirkon saamalla valtionrahoituksella (ent. osuus yhteisöveron tuotosta) tulisi kattaa hautaustoimen kustannukset. Hautaustoimen kustannuksina otetaan huomioon hautausmaahallinnon, hautausmaakiinteistöjen ja varsinaisen hautaustoimen kustannukset poistoineen, pääomakustannuksineen ja vyörytyskuluineen.

Seurakunta voi lain asettamissa rajoissa määrätä maksut sellaisiksi, että ne tukevat seurakunnan kannalta toivottavia hautaustoimen käytäntöjä. On suositeltavaa, että hautaustoimen suoritteista muodostetaan tarkoituksenmukaisia kokonaisuuksia hinnoittelun pohjaksi. Niin uudesta hautasijasta kuin hallinta-ajan jatkamisestakin on suositeltavaa periä jokin hinta. Hautausmaan ylläpitoon liittyviä kustannustekijöitä voidaan huomioida hautasijojen hinnoissa, joten hautausmaalla voi olosuhteiden mukaan olla eri hautasijamaksuja.

Maksut saavat olla enintään palvelujen tuottamisesta aiheutuvien kustannusten suuruiset. Vuoden 2004 voimaan tulleen hautaustoimilain toimeenpaneminen toi muutoksia hautaustoimen maksuperiaatteisiin. Lain mukaan maksujen perusteiden tulee olla samat kaikille oman kunnan tai kaupungin asukkaille ja hautauksiin liittyvät maksut saavat olla enintään palvelun tuottamisesta aiheutuvien kustannusten suuruiset.

Heinolan seurakunnan kirkkovaltuusto on 9.12.2014 vahvistanut edellisen kerran hautausmaksut, jotka tulleet voimaan vuoden 2015 alusta. Vuoden 2017 alusta esitetään tasokorotusta sekä heinolalaisille että ulkopaikkakuntalaisille.

Kirkkojärjestyksen 17:5:2 mukaan kirkkovaltuusto päättää haudoista perittävistä maksuista. Liitteenä on ehdotus uusista maksuista.

Rintamasotilas- tai rintamapalvelutunnuksen omaavilta ja heidän aviopuolisoiltaan ei peritä hautapaikkaan liittyviä maksuja.

**Esitys/tp**: Kirkkoneuvosto päättää esittää kirkkovaltuustolle, että se vahvistaa Heinolan seurakunnan hautapaikan hallinta-ajan lunastamismaksut 1.1.2017 alkaen esityslistan liitteen mukaisesti.

**Päätös:** Hyväksyttiin esityksen mukaisesti.

176. HAUTAUSPALVELUMAKSUT

**Tilastovuosi 2015**

**- arkkuhautauksia 97** (Hhm 59 + Vhm 18 + Uhm 20)

**- uurnahautauksia 86** (Hhm 70 + Vhm 7 + Uhm 9)

**- tuhkahautauksia muistolehtoon 51** (Hhm 50 + Vhm 1)

**- sirotuksia 3** (Vhm)

Lyhenteet:

Hhm Heinolan hautausmaa

Vhm Vanha hautausmaa

Uhm Uusi hautausmaa

Kirkkolain 17 luvun 9 §:ää muutettiin 14.12.2012 tehdyllä lakimuutoksella. Muutetun lainkohdan mukaan hautasijan luovuttamisesta ja hautaamiseen liittyvistä palveluista tulee periä maksut, joiden määräämisessä otetaan huomioon seurakunnalle palvelun tuottamisesta aiheutuvat kustannukset. Muutos aiheuttaa toimenpiteitä kaikissa niissä seurakuntatalouksissa, joissa hautasijat tai hautaamiseen liittyvät palvelut ovat tähän saakka olleet maksuttomia tai maksut ovat olleet vain nimelliset. Muutoksella ei ole vaikutusta voimassa oleviin hautaoikeuksiin.

Heinolan seurakunnan nykyiset hautauspalvelumaksut ovat olleet voimassa vuoden 2015 alusta. Hautauspalvelumaksujen osalta on noudatettu uuden hautaustoimilain mukaista hinnoitteluperiaatetta. Veteraaneja koskeva hinnoittelu noudattaa hautasijamaksujen mukaista periaatetta eli heille myönnetään maksuvapautus – myös puolisot.

Kirkkoneuvoston ohjesäännön mukaan kirkkoneuvosto vahvistaa seurakunnalle muut kuin hautapaikkamaksut.

**Esitys/tp:** Kirkkoneuvosto päättää vahvistaa Heinolan seurakunnan hautauspalvelumaksut sekä kappeli/kirkkotilan että vainajien säilytystilan vuokramaksut 1.1.2017 alkaen esityslistan liitteen mukaisesti.

**Päätös:** Hyväksyttiin liitteen 2. mukaisesti.

177. HEINOLAN SEURAKUNNAN TILOJEN KÄYTTÖKORVAUKSET

Tilojen käyttökorvauksia on nykyisen Heinolan seurakunnalla tarkistettu viimeksi vuonna 2009. Näin ollen korotuspaineita on syntynyt johtuen yleisestä hintojen noususta kuten sähkö, vesi, työvoimakustannukset.

Vanhan pappilan osalta tulisi myös harkita minkälaiset tilaisuudet sopivat pappilaan, muistaen sen kulttuurihistoriallisen arvon ja huonekalujen osalta niiden arvokkuuden ja entisöinnin kalleuden.

Hääjuhlia järjestettäessä tulisi huomioida muutamia seikkoja. Juhlia järjestettäessä suurin väkimäärä seurakuntakeskuksessa saisi olla n.120 henkeä. Tilaisuuksien järjestelyt tulisi aloittaa vasta juhlapäivänä.

Pöytäliinojen osalta on myös syytä tarkistaa niiden hinta. Pesulakustannukset ovat nousseet vuosien myötä.

**Esitys/tp:** Kirkkoneuvosto päättää vahvistaa liitteen mukaiset Heinolan seurakuntatilojen käyttökorvaukset 1.1.2017 lukien.

**Päätös:** Hyväksyttiin esityksen mukaisesti. Liite 3.

178. KIERTOVESIJÄRJESTELMÄ/ SÄÄTÖLAITTEET/ TARJOUKSET

Hautaus- ja kiinteistötoimen työryhmä 1.11.2016

Seurakunnan vuoden 2016 talousarvion investointiosiossa on 20 000 euron määräraha seurakuntakeskuksen kiertovesijärjestelmän säätölaiteuusintaan.

Viidelle alan yritykselle on lähetetty tarjouspyyntö (liitteenä tarjouspyyntö ja kuvat). Tarjouspyynnön lähettämisen jälkeen on vielä lähetetty seuraava täydennys;

”Tarjouksen jättöaikaa on jatkettu niin että tarjous tulee jättää 31.10.2016 klo 13.00 mennessä. Lisäksi pyydän huomioimaan, että internetpohjaiseen automatiikan ohjaukseen liitetään myös ilmanvaihto (myöhemmin liitettävissä ilmastoinninohjaus). Asennusaika voi olla myös vuoden 2017 alku.”

Tarjousten avaustilaisuus on 31.10.2016 klo 14.00. Tilaisuudessa ovat lvi-insinööri Teemu Nuutinen, Ilpo Haggrén ja Matti Halme.

**Esitys:** Työryhmän kokouksessa esitetään avauspöytäkirja ja määräaikaan saapuneet tarjoukset sekä päätetään esityksen tekemisestä kirkkoneuvostolle.

**Päätös:** Avauspöytäkirjan mukaan määräaikaan mennessä saapui kaksi tarjousta. Tarjoukset olivat myös tarjouspyynnön mukaisia, tarjoajat olivat Heinolan LVI-Piste Oy ja Putkiurakointi Simpanen Oy.

Hautaus- ja kiinteistötyöryhmä totesi, että liitteenä olevan yhteenvetovertailun mukaan Putkiurakointi Simpanen Oy:n tarjous on edullisin ja hinnaltaan 27 500€ (sis alv). Työryhmä päätti esittää kirkkoneuvostolle, että seurakuntakeskuksen kiertovesijärjestelmään liittyvä muutostyöurakka annetaan Putkiurakointi Simpanen Oy:lle.

\_\_\_\_\_\_\_\_\_\_\_\_\_\_\_\_\_\_\_\_\_

Kirkkoneuvosto 22.11.2016

**Esitys/tp:** Kirkkoneuvosto päättää

* hyväksyä Hautaus- ja kiinteistötoimen työryhmän 1.11.2016 esityksen ja tilata seurakuntakeskuksen kiertovesijärjestelmään liittyvät muutostyöt Putkiurakointi Simpanen Oy:ltä sekä
* esittää vuoden 2017 talousarvioon varattavaksi hankkeelle 9 000 euroa.

**Päätös:** Hyväksyttiin esityksen mukaisesti.

Juha Ruuttula jääväsi itsensä tämän kohdan käsittelyn ja päätöksenteon ajaksi. Hallintolaki 28 § kohta 4

179. MAANVUOKRASOPIMUS/ TUOMO ORASMAA

Heinolan seurakunta on vuokrannuti maanviljelijä Tuomo Orasmaalle kirkonkylässä olevasta Kirkkola -tilasta RN:o 5:29 noin 2,3 hehtaarin peltoalueen. Vuokra-aika päättyy 31.12.2016.

Tuomo Orasmaa on esittänyt sopimuksen jatkamista kolmella (3) vuodella.

**Esitys/tp:** Kirkkoneuvosto päättää vuokrata Kirkkola -tilaan kuuluvan 2,3 hehtaarin peltoalueen Tuomo Orasmaalle 1.1.2017 alkaen. Vuokra-aika on kolme (3) vuotta ja vuotuinen vuokra on pellosta 250 euroa.

Vuokralainen sitoutuu siihen, että vuokrasopimuksen päätyttyä hän siirtää vastikkeetta tukioikeudet maanomistajalle. Vuokrasopimus laaditaan MTK:n maanvuokrasopimuksen mallin mukaisesti.

**Päätös:** Hyväksyttiin esityksen mukaisesti.

180. MÄÄRÄAIKAISEN NUORISOTYÖNOHJAAJAN VALINTA

Kirkkoneuvosto 16.2.2016

Kirkkoneuvosto myönsi kokouksessaan 12.1.2016 Mika Vilkolle anomuksen mukaisen eron nuorisotyönohjaajan virasta 1.2.2016 alkaen ja samalla päätti palkata nuorisotyönojaajan viransijaisen ajalle 1.2.-31.12.2016. Kirkkoneuvosto antoi kirkkoherralle oikeuden palkata sijaisen kyseiselle ajalle.

Viranhakuilmoitus oli saatettu tiedoksi julkisesti ilmoittamalla ja hakuaika päättyi 24.1.2016. Työn painopisteinä ovat erityisesti rippikoulu- ja nuorisotyö. Määräaikaan mennessä saapui seitsemän hakemusta. Kirkkoherra Simo-Pekka Rantalan lähisukulainen on hakijoiden joukossa ja näin khra Rantala ei ota osaa viran täyttöprosessiin. (Hallintolaki 27 – 28 §)

Viranhaltija otetaan virkasuhteeseen toistaiseksi tai määräajaksi. Viranhaltija voidaan ottaa määräajaksi vain, jos tehtävän luonne, sijaisuus, avoinna olevaan virkasuhteeseen kuuluvien tehtävien hoidon järjestäminen tai muu näihin rinnastettava työnantajan toimintaan liittyvä seikka sitä vaatii (KL 6 luku 9 §)

Virkasuhteeseen otettaessa voidaan määrätä virantoimituksen aloittamisesta alkavasta enintään kuuden kuukauden koeajasta. Vuotta lyhyemmässä määräaikaisessa virkasuhteessa koeaika voi olla enintään puolet virkasuhteen kestosta. (KL 6 luku 17 §)

Haastatteluryhmän muodostivat johtava nuorisotyönohjaaja Sirkku Kovalainen, nuorisotyönohjaajat Elina Karonen ja Jari Kovalainen sekä vs. seurakuntapastori Päivi Pulakka.

Ryhmä kutsui haastatteluun neljä hakijaa; Minna Kurjenmaa, Teemu Rantala, Lauri Lehtonen ja Anniina Köönikkä. Myöhemmin Minna Kurjenmaa ilmoitti, että hän peruu hakemuksensa. Haastattelupäivä oli 4.2.2016. Muut hakijat olivat Rasmus Matikainen, Hermanni Eskoli ja Vitali Tsizov.

Haastattelun ja hakemusasiakirjojen perusteella työryhmä päätyi yksimielisesti esittämään kirkkoneuvostolle, että avoinna olevaan nuorisotyönohjaajan virkaan otetaan määräajaksi yhteisöpedagogi – kirkon nuorisotyönohjaaja (AMK) Anniina Köönikkä. Hän täyttää virkaan vaadittavan kelpoisuusehdon sekä omaa työkokemusta hengellisestä nuorisotyöstä ja hänellä on riittävät edellytykset viran asianmukaiseen hoitamiseen.

**Esitys/tp:** Kirkkoneuvosto päättää

1. ottaa Anniina Köönikän avoinna olevaan nuorisotyönohjaajan virkaan määräajaksi 22.2.2016 – 31.12.2016,

2. soveltaa virantäyttämisessä viiden kuukauden koeaikaa,

3. todeta, että viran palkkaus määräytyy Kirkon virka- ja työehtosopimuksen vaativuusryhmän 502 mukaan.

**Päätös:** Hyväksyttiin esityksen mukaisesti.

Puheenjohtaja Simo-Pekka Rantala jääväsi itsensä tämän kohdan ajaksi ja poistui kokouksesta.

Puheenjohtajana toimi varapuheenjohtaja Anja Mastosalo.

\_\_\_\_\_\_\_\_\_\_\_\_\_

Kirkkoneuvosto 22.11.2016

Kirkkoneuvosto on useaan otteeseen kevään 2016 aikana keskustellut mm tiedotussihteerin, diakonian ja nuorisotyön virkaresursseista. Se päätti mm. seuraavista toimenpiteistä:

- kirkkoherra ja talouspäällikkö tekevät selvityksen tiedotussihteerin viran, nuorisotyönohjaajan viran ja diakonian viran osalta, miten virkojen mahdollinen lakkauttaminen vaikuttaa työmuotojen toimintaan.

Kokouksessaan 7.6.2016 kirkkoneuvosto totesi, ”Näköpiirissä ei ole tekijöitä, jotka erityisesti vahvistaisivat seurakuntatalouksien asemaa jatkossa. Heinolan kohdallakin tämä on totta. Aikaisemmat seurakunnassa laaditut suunnitelmat ovat yksituumaisesti linjanneet nopeita ja riittäviä ratkaisutarpeita henkilöstömenojen vähentämiseksi. Näin ollen nuorisotyön kohdallakin päätöksiä on tehtävä, eritoten kun tällä hetkellä siihen henkilöstöpoliittisesti on sopiva tilanne.”

Kirkkoneuvosto päätti samassa kokouksessa, että saamansa selonteon pohjalta toimenpidelinjauksenaan todeta, että seurakunnassa lakkautetaan yksi nuorisotyönohjaajan virka viimeistään 1.9.2018.

Heinolan seurakunnassa on nuorisotyönohjaajan virka, jota hoitaa määräaikaisesti 31.12.2016 saakka Anniina Köönikkä eli virka on 1.1.2017 lukien avoimena.

Edellä todetun kirkkoneuvoston linjauksen mukaan Heinolan seurakunnassa lakkautetaan nuorisotyönohjaajan virka viimeistään 1.9.2018. Tämä vaatii vielä kirkkovaltuuston päätöksen. Näin ajanjaksolle 1.1.2017- 31.8.2018 on mahdollista ja tarkoituksenmukaista täyttää tämä virka määräaikaisena.

Organisaatiossa vireillä olevat muutokset, jotka voivat merkitä henkilöstötarpeen uudelleenarviointia ja joiden suunnittelemisesta, valmistelemisesta tai toteuttamisesta on yleensä jo päätetty viranhaltijaa palkattaessa, voivat olla peruste virkasuhteen määräaikaisuudelle.

**Esitys/tp:** Kirkkoneuvosto päättää

1. ottaa Anniina Köönikän avoinna olevaan nuorisotyönohjaajan virkaan määräajaksi 1.1.2017 – 31.8.2018,

2. todeta, että viran palkkaus määräytyy Kirkon virka- ja työehtosopimuksen vaativuusryhmän 502 mukaan.

**Päätös:** Hyväksyttiin esityksen mukaisesti.

181. TIEDOKSIANTOASIAT

Kirkkoneuvosto merkitsee tiedokseen;

- Kirkkoherran päätöspöytäkirjat 60-74

- Talouspäällikön päätöspöytäkirjat 55-77

**Esitys/pj:** Merkitään tiedoksi.

**Päätös:** Merkittiin tiedoksi.

182. MUUT ASIAT

 Muita asioita ei ollut.

183. PÄÄTÖS JA MUUTOKSENHAKU

Puheenjohtaja päätti kokouksen Herran siunaukseen ja antoi liitteenä 4.

olevan muutoksenhakuosoituksen.